寄題暨尚卿雙蓮亭
作者：呂本中
朝代：宋

paragraphs: 異畝同穎久未出，雙觡共抵復何物。
今君何以得此花，和氣所致無他術。
雙蓮共蔕中連理，相映同心出秋水。
秋水池塘曉自涼，雙蓮中含風露香。
飛燕姊妺不相妬，並騁逸艷來昭陽。
自然容質見高韻，不必粉黛呈新粧。
君家孝友聞近縣，故使奇祥眼中見。
一洗東南戰鬬塵，小人知之亦革面。
我來崎嶇山嶺間，忽聞雙蓮能解顔。
請君更畫作圖看，毋使惡木譏彫殘。